CELEX: 52014PC0226
Language: hu
Date: 2014-06-11
Title: Javaslat A TANÁCS HATÁROZATA a Régiók Bizottsága összetételének megállapításáról

|
			
		
		
		52014PC0226
		
			Javaslat A TANÁCS HATÁROZATA a Régiók Bizottsága összetételének megállapításáról /* COM/2014/0226 final - 2014/0128 (NLE) */
			
				
		
		
			
			   	INDOKOLÁS
1.           A JAVASLAT HÁTTERE
Az Európai Unió működéséről szóló
szerződés (EUMSZ) 305. cikke úgy rendelkezik, hogy a Régiók Bizottsága
tagjainak száma nem haladhatja meg a 350-et. 
A Lisszaboni Szerződés hatálybalépéséig a
Régiók Bizottságának összetételét a Szerződések állapították meg. Az EUMSZ
305. cikkének második bekezdése úgy rendelkezik, hogy ezentúl a Tanács a
Bizottság javaslata alapján egyhangúlag elfogadott határozatban állapítja meg a
Régiók Bizottságának összetételét. 
Az átmeneti rendelkezésekről szóló 36.
jegyzőkönyv 8. cikke értelmében a Régiók Bizottságának összetétele az
EK-Szerződés 263. cikkében korábban megállapítottak szerint „az EUMSZ 305.
cikkében említett határozat hatálybalépéséig” változatlan marad. A Régiók Bizottságának
összetételét 2013. július 1-jétől a Horvát Köztársaság csatlakozásának
feltételeiről szóló okmány 24. cikkének (1) bekezdésével kiigazították. Az
említett okmány 24. cikkének (2) bekezdése úgy rendelkezik, hogy „a Régiók
Bizottsága tagjainak számát Horvátország csatlakozására figyelemmel
ideiglenesen 353-ra kell növelni a csatlakozás időpontjától annak a
hivatali időszaknak a lejártáig, amely során Horvátország csatlakozott az
Európai Unióhoz, illetve – amennyiben arra korábban sor kerül – az EUMSZ 305.
cikkének második bekezdésében említett határozat hatálybalépéséig”. 
A Régiók Bizottságának jelenlegi hivatali
időszaka 2015. január 31-én lejár. Ezért szükséges, hogy a Tanács
időben elfogadja a Régiók Bizottságának összetételéről szóló
határozatot, mielőtt a Tanács elindítja a Régiók Bizottságának a 2015–2020
közötti időszakra történő megújításával kapcsolatos eljárást. 
Emlékeztetni kell az EUMSZ 300. cikkének (5)
bekezdésére, amely úgy rendelkezik, hogy a tanácsadó szervek összetételének
jellegére vonatkozó szabályokat „a Tanács az Unión belüli gazdasági, társadalmi
és demográfiai helyzet alakulására tekintettel rendszeres időközönként
felülvizsgálja. E célból a Tanács a Bizottság javaslata alapján határozatokat
fogad el.” 
2.           AZ ÉRDEKELTEKKEL FOLYTATOTT
KONZULTÁCIÓK EREDMÉNYEI
A Régiók Bizottsága 2010. október 6-án az
Európai Bizottságnak és a Tanácsnak szóló ajánlásokat fogadott el az Európai
Unió Régiók Bizottságának jövőbeli összetételéről[1]. Az ajánlások a
jövőbeli bővítések esetére kialakított állandó „mandátumátadási
rendszer segítségével valósíthatóak meg: a legkisebb delegációkkal kezdve
egy-egy helyről lemondanak az egyes delegációk, amíg az esedékes
bővítéshez szükséges mandátumszám fel nem szabadul. A következő
bővítések során a listán sorban következő delegációkkal folytatódik
az eljárás. A helyek leadása során biztosítani kell azt, hogy egyetlen
delegáció taglétszáma se süllyedjen öt fő alá. Ezáltal biztosítható a
delegációk közötti arányosság, pluralizmus és szolidaritás.”
A Régiók Bizottsága továbbá „úgy ítéli meg,
hogy ezek [a Régiók Bizottsága által meghatározott] elvek a gyakorlatban úgy
valósíthatók meg, hogy a legkisebb lakossággal rendelkező tagállam számára
5 tagban állapítják meg az alsó küszöböt, míg a legnagyobb lakossággal
rendelkező tagállam vonatkozásában a felső küszöb 24 tag.”
A Bizottság megfontolta a néhány tagállam
által kifejtett azon véleményt is, hogy a Régiók Bizottságában növeljék a
legnépesebb tagállamok mandátumainak számát, továbbá figyelembe vette a
2002–2003-as Európai Konvent jegyzőkönyveiben és a Konventnek benyújtott
dokumentumokban rögzített álláspontokat is.
Ezen túlmenően semmilyen olyan gazdasági,
társadalmi és demográfiai fejlemény nem történt a Lisszaboni Szerződés
szövegét elfogadó kormányközi konferencia óta, amely jelentős változást
indokolna a Régiók Bizottsága összetételének jellegét illetően. Ez a
javaslat ezért a Régiók Bizottsága tagjai számának megállapítására korlátozódik
az egyes tagállamokra vonatkozóan.
3.           A JAVASLAT JOGI ELEMEI
3.1.        Jogalap
A javaslat az EUMSZ 305. cikkének második
bekezdésén alapul, amely a Régiók Bizottsága összetételének megállapításáról
szóló, egyhangúlag elfogadott tanácsi határozatról rendelkezik. 
3.2.        A javaslat magyarázata
A Régiók Bizottságának jelenlegi összetétele –
Horvátország csatlakozását követően – nem tartható fenn teljes egészében a
jelenlegi tagok hivatali időszakán túl, mivel a tagok száma meghaladná a
Szerződésben megállapított maximális számot. 
A Szerződések nem rendelkeznek sem a
Gazdasági és Szociális Bizottság, sem a Régiók Bizottsága összetételének
módszeréről a maximális 350 fős létszámon belül. Ez ellentétes az
Európai Parlament összetételére vonatkozó kritériumokkal, amelyeket az Európai
Unióról szóló szerződés 14. cikkének (2) bekezdése határoz meg. Míg a Parlament
az uniós polgárok által közvetlenül megválasztott képviselőkből áll,
addig a Régiók Bizottságát regionális és helyi testületek képviselői
alkotják (EUMSZ 300. cikk (3) bekezdés). Az elsődleges cél tehát az, hogy
biztosítsuk a régiók és a helyi testületek érvényesülését a Régiók
Bizottságában, és nem az, hogy közvetlen kapcsolatot teremtsünk az egyes
tagállamok lakosságának méretével. 
A Bizottság álláspontja szerint a Régiók
Bizottsága összetételének jelenlegi egyensúlyát a lehető legnagyobb
mértékben meg kell tartani, mivel az az egymást követő kormányközi
konferenciák eredményeképpen született meg. 
A Bizottság ezért azt javasolja, hogy a Tanács
a lehető legkevesebb módosításról rendelkezzen, legfeljebb eggyel
csökkentse a tagállamonkénti mandátumok számát, és – tiszteletben tartva a
tagállamonkénti minimális öt mandátumot (Málta mandátumainak jelenlegi száma)
annak érdekében, hogy minden egyes tagállam képviselői a Régiók
Bizottságának valamennyi tevékenységében részt vehessenek – ezeket a csökkentéseket
először a legkisebb lakossággal rendelkező tagállamokra (Luxemburg,
Ciprus és Észtország) alkalmazza. 
A Bizottság ezt a javaslatot a Gazdasági és
Szociális Bizottság összetételéről szóló javaslattal párhuzamosan fogadja
el. A két bizottságban a mandátumok tagállamok közötti elosztása tekintetében
érvényesülő párhuzamosságot fenn kell tartani. 
A Bizottság véleménye szerint nem lenne
helyénvaló olyan módszertan kialakítása, amely egy új tagállamnak az Unióhoz
való csatlakozása esetén előre meghatározná a mandátumok újraelosztását,
mivel a Szerződés rendszeres felülvizsgálatról rendelkezik és nem ír
elő olyan kritériumokat, amelyekre egy állandó módszertant lehetne
alapozni. 
3.3.        Hatálybalépés 
Javasoljuk, hogy a Tanács e határozat
hatálybalépését a Régiók Bizottsága jelenlegi hivatali időszakának végét
követő napig halassza el. Amennyiben a hatálybalépést nem halasztják el,
úgy a tagok számának ideiglenesen 353-ra való növelése a Horvát Köztársaság
csatlakozásának feltételeiről szóló okmány 24. cikkének (2) bekezdése
értelmében a hatálybalépés napjától nem lesz jogszerű. 
2014/0128 (NLE)
Javaslat
A TANÁCS HATÁROZATA
a Régiók Bizottsága összetételének
megállapításáról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 305. cikkére,
tekintettel az Európai Bizottság javaslatára,
mivel:
(1)       Az Európai Unió
működéséről szóló szerződés 300. cikkének (3) bekezdése úgy
rendelkezik, hogy a Régiók Bizottsága a regionális és helyi testületek olyan
képviselőiből áll, akik valamely regionális vagy helyi testületben
választással nyert képviselői megbízatással rendelkeznek, vagy valamely
választott testületnek politikai felelősséggel tartoznak. 
(2)       Az Európai Unió
működéséről szóló szerződés 305. cikke úgy rendelkezik, hogy a
Tanács megállapítja a Régiók Bizottságának összetételét. A tagok száma nem
haladhatja meg a 350-et.
(3)       A Régiók Bizottsága 2010.
október 6-án az Európai Bizottságnak és a Tanácsnak szóló ajánlásokat fogadott
el az Európai Unió Régiók Bizottságának jövőbeli összetételéről[2].
(4)       A Régiók Bizottsága
összetételének jelenlegi egyensúlyát a lehető legnagyobb mértékben meg
kell tartani, mivel az az egymást követő kormányközi konferenciák
eredményeképpen született meg. 
(5)       Annak érdekében, hogy a Régiók
Bizottságának összetétele a jelenlegi tagok hivatali időszakának lejártáig
összhangban legyen a Horvát Köztársaság csatlakozásának feltételeiről
szóló okmány 24. cikkével, e határozat hatálybalépését addig az időpontig
el kell halasztani,
ELFOGADTA EZT A HATÁROZATOT: 
1. cikk
A Régiók Bizottsága tagjainak száma az
alábbiak szerint alakul:
Belgium                                                                       12

Bulgária                                                                       12

Cseh Köztársaság                                                        12

Dánia                                                                           9

Németország                                                               24

Észtország                                                                   6

Írország                                                                       9

Görögország                                                                12

Spanyolország                                                             21

Franciaország                                                              24

Horvátország                                                               9

Olaszország                                                                 24

Ciprus                                                                          5

Lettország                                                                   7

Litvánia                                                                       9

Luxemburg                                                                  5

Magyarország                                                              12

Málta                                                                           5

Hollandia                                                                    12

Ausztria                                                                       12

Lengyelország                                                             21

Portugália                                                                    12

Románia                                                                      15
Szlovénia                                                                     7

Szlovákia                                                                     9

Finnország                                                                   9

Svédország                                                                  12

Egyesült Királyság                                                      24.
2. cikk
Ez a határozat az azt az időpontot követő
napon lép hatályba, amelyen a Régiók Bizottsága jelenlegi tagjainak hivatali
időszaka lejár. 
Kelt Brüsszelben, -án/-én.
                                                                       a
Tanács részéről
                                                                       az
elnök
[1]               Régiók Bizottsága, R/CdR 137/2010 fin, Ajánlások az
Európai Bizottság és a Tanács részére az Európai Unió Régiók Bizottságának
jövőbeli összetételéről, 2010. október 6.
[2]               CdR 137/2010 fin.